En kvinne som rister på rumpen under feiring av Holi.
**Rumperisting**, også kjent fra det engelske ordet «twerking», er et danseelement. Den vanligste utførelsen av danseelementet er at danseren, som vanligvis er en kvinne, står bredbeint og med lett bøy i knærne mens de som navnet tilsier rister på rumpen, sammen med hoftebevegelser. Dansen utføres også i mange tilfeller i håndstående mot en vegg, hvor prinsippet om å riste på rumpen og bevege hofter er det samme. Det finnes i tillegg andre former og stiler av rumperisting. Dette danseelementet kan ofte oppfattes seksuelt utfordrende.

Utførelse
---------

I den vanligste utførelsen av danseelement er det en fordel å stå med lett bøy i knærne. Stå med bena litt bredere enn skulderbredde, og med tærne lett pekt utover. Dette vil hjelpe deg å holde balansen under utførelsen. Sett rumpa ut som om du skulle sette deg på en imaginær stol. Rumpa skal være i fokus. Plasser deretter hendene på knær eller hofter, hold overkroppen rett og blikket fremover. Deretter gjelder det å riste på rumpen. Danseelementet utføres gjerne til en låt med rask rytme. Utførelsen oppfattes av mange som teknisk vanskelig å utføre.

Bakgrunn
--------

Rumperisting er et element i dans som har opphav i Vest-Afrika og blir sett i tradisjonelle afrikanske danser som for eksempel mapouka, og varianter av denne, som batuko i Cabo Verde, bobaraba i Elfenbenskysten. Selv om rumperisting kan kalles et hiphop fenomen så blir rumperisting ofte assosiert med afroamerikanske kvinner på samme måte som samba assosieres med latinamerikanske kvinner.[] Det var allerede på 1990-tallet at rumperisting ble hentet inn i afroamerikansk kultur og var da å se på hiphop-scenen i Amerika, der dansen ofte ble kalt «sissy bounce». Her kunne en se rumperisting framført av modeller i bakgrunnen i musikkvideoer og det var ikke før dette rumperisting ble sett på som en dans brukt til å skape seksuelle assosiasjoner, slik som den ofte blir ansett som idag. Rumperisting har foregått i musikkverdenen i veldig lang tid, og idag ser vi dette fenomenet florere over Internett i mange forskjellige sammenhenger.

I USA ble uttrykket «twerk» introdusert i 1993 ved DJ Jubilees sang «Do the jubilee all» hvor en av linjene i sangen går «twerk baby, twerk baby, twerk, twerk, twerk» og musikkvideoen til samme sang økte «twerkings» popularitet.

Rumperisting har foregått siden tidlig i 1990-tallet, men det var ikke før året 2013 at vi kan si at rumperisting for alvor ble et stort og populært uttrykk over hele verden. Den store grunnen til at rumperisting tok av internasjonalt var da den tidligere barnestjernen Miley Cyrus utførte en «twerke» opptreden på MTV video Music Awards med Robin Thicke og sangen hans «Blurred lines». Under denne opptredenen ristet Miley Cyrus tydelig seksuelt på rumpen og skapte enorme reaksjoner verden over. Miley Cyrus har både unge og eldre følgere, og etter denne opptredenen ble det lastet opp voldsomt mange private videoer på sosiale medier hvor unge prøver seg «Twerking».

Miley Cyrus performing in Vancouver 2014 (cropped) 01Miley Cyrus under en opptreden i Vancouver 2014
Miley Cyrus, med sin store påvirkningskraft gjorde også gjennomslag med en musikkvideo hvor hun utførte rumperisting ikledd et enhjørningkostyme tidligere samme året. Denne videoen ble publisert i en svarthvit versjon på Miley Cyrus egen facebook side og videre på nettsiden youtube.com. Så langt har seks millioner sett denne videoen. Etter disse hendelsene ble rumperisting et så kjent fenomen at ordet «Twerk» ble oppført i den engelske ordboken Oxford English Dictionary.

Utbredelse og spredning i Norge
-------------------------------

Det er vanskelig å si eksakt når og hvordan rumperisting ble populært i Norge, men det er å anta at globaliseringen og den gode tilgangen til sosiale medier, er den største årsaken til at rumperisting er et kjent fenomen i Norge også, så vel som store deler av verden. 

Rumperisting kom trolig først til Norge gjennom musikkbransjen, og de mange musikkvideoene som har tatt i bruk dette fenomenet. I tillegg er rumperisting som nevnt tidligere sett på som et hiphop-fenomen, og det er derfor å anta at utbredelsen av hiphop i Norge er en sentral grunn til at også rumperisting er blitt populært. Det var derimot et lite kjent fenomen utenom dansekoreografiene, helt til «twerking» gikk viralt også i Norge med popstjerne og tidligere barne-TV-stjerne Miley Cyrus i front. 

Allerede før rumperisting og twerking gikk viralt ble det introdusert som treningsform. Aerobicformen Zumba ble i løpet av de første årene i det 20.århundre introdusert på norske treningssentere, og etter dette har det hatt en voksende suksess. I denne litt annerledes aerobicformen oppfordres deltagerne til å slippe seg løs og vrikke på hofter og bak, og rumperisting er derfor en viktig del av treningsjangeren.

Også i tidligere tider har vi sett innslag av noe som kan ligne på den moderne rumperistingen. På 80-tallet kom «Fugledansen» til Europa og Nord-Amerika. Rumperisting er en relativt sentral del av koreografien, riktig nok i en litt annen stil enn den internasjonale «twerkingen». Den ble svært populær, og med dette fikk The Tweets og deres «The Birdie Song» også den norske befolkningen til å vrikke på rumpa.[]

I oktober 2015 lanserte dagligvarekjeder MENY og Kyllingården sammen en ny type kylling helt fri for narasin og antibiotika. Som en del av deres markedsføring, har de laget en modernisert utgave av kyllingdansen. Her kommer rumperistingen enda bedre fram, og er mer lik den internasjonale «twerkingen» enn i den originale koreografien. Den moderniserte koreografien er regissert av norske Reinert «Ray Kay» Olsen.

Av nordmenn i rampelyset er det spesielt en som har utmerket seg innenfor rumperisting. Den norsk-amerikanske popartisten Mira Craig, har gjentatte ganger bruk rumperisting som en sentral del i sine musikkvideoer. I 2006 tjente hun nærmere 2 millioner på eksotisk sang og dans.

Vi kan likevell se innslag av rumperisting i musikkbransjen tidligere enn Mira Craigs tid. Allerede i 2003 kom Lene Nystrøm ut med sangen «It’s Your Duty (To Shake That Booty)», hvor hun som tittelen tilsier oppfordrer til å riste på rumpa, fordi «det er din plikt». I 2014 ble også denne modernisert av den landskjente rapperen OnklP.

Referanser
----------

1. ↑  «60 sekunder med... rumperisting?». Besøkt 30. oktober 2015.
2. ↑  «Her øver «Skal vi danse»-deltakerne på rumperisting». *Dagbladet*. Arkivert fra originalen 15. april 2016. Besøkt 30. oktober 2015.
3. ↑  «Norsk rumperisting i Uganda». *studvest.no*. Arkivert fra originalen 5. mars 2016. Besøkt 30. oktober 2015.
4. ↑  «twerk: definition of twerk in Oxford dictionary (American English) (US)». *www.oxforddictionaries.com*. Arkivert fra originalen 8. august 2016. Besøkt 30. oktober 2015.
5. ↑  «How to Twerk». *wikiHow*. Besøkt 27. oktober 2015.
6. ↑  «Twerking - den nye fugledansen». *www.dn.no*. Besøkt 30. september 2015.
7. ↑  «Twerk It Out: Miley and Robin's VMA Performance, One Year Later». *Rolling Stone*. Besøkt 30. september 2015.
8. ↑  «Twerk». *Urban Dictionary*. Besøkt 28. september 2015.
9. ↑  «Slik startet Zumba-suksessen». *I FORM*. Besøkt 30. september 2015.
10. ↑  «The New Chicken Dance». Besøkt 9. oktober 2015.
11. ↑  «The New Chicken Dance: Ray Kay demonstrerer Kyllingdansen». Arkivert fra originalen 11. oktober 2015. Besøkt 30. september 2015.
12. ↑  «Mira rik på rumperisting». *Side2*. Besøkt 7. oktober 2015.
13. ↑  «It's your duty! OnklP gjør Lene Nystrøms rumpeklassiker». Arkivert fra originalen 3. april 2015. Besøkt 30. september 2015.